Den nye integrationsminister Manu Sareen (R) burde have den samme holdning til frikadelle-forbud i daginstitutioner, som statsminister Helle Thorning-Schmidt (S).

Sådan lyder det fra Dansk Folkepartis Pia Kjærsgaard, efter at Sareen tidligere i dag har undsagt statsministeren på spørgsmålet.

Det kommer dog ikke bag på DF'eren, at Sareen – modsat Thorning – ikke har en holdning til, om det er i orden, at institutioner dropper svinekødet.

- Det er typisk, og det er det, jeg forventer på en lang række områder. At han bare bøjer af og ikke har nogen holdning til spørgsmål, som der er oppe at vende i samfundet. Det er typisk radikalt, og det er derfor, jeg beklager meget, at de skal besætte den integrations- og socialministerpost. Det er fuldstændig uforståeligt.

Thorning var lodret imod

I sommer var debatten om frikadelle-forbuddet glohed. Her benyttede Thorning lejligheden til at udtrykke sin uforbeholdne mening om sagen.

Statsministeren fandt det helt forkert, når børneinstitutioner dropper svinekødet af hensyn til muslimer og jøder.

- Fuldstændig. Jeg er lodret imod det og har altid været det. Jeg synes da, man skal holde fast i den måde, vi spiser på, og det, vi gør i Danmark, sagde Thorning til Jyllands-Posten.

Læs: Thorning vil have svinekød i børnehaver

På sin side mener Manu Sareen imidlertid, at ’det er vanskeligt at komme med en formel på, at tingene skal være på en bestemt måde’.

- Han burde have taget det parti, at man selvfølgelig har tilbud om dansk mad i dagsinstitutioner, lyder det fra Pia Kjærsgaard.

- Det var et stort spørgsmål i sag, som var oppe at vende på et plan, hvor selv statsministeren gik ind i den. Derfor burde han have haft samme holdning. Men det har han ikke, og det ved jeg godt, han ikke har. Det er derfor, at synes, det er helt bagvendt, at han får lov at besætte den post, fortsætter DF'eren.

- Men har han ikke en pointe i, at det er svært for politikere at detailstyre i institutionerne?

- Jo, men derfor kunne han godt udtrykke en holdning. For ham er det bare op til institutionen, men hvad mener han selv, siger Pia Kjærsgaard.